Svetlana Kuznetsova

Svetlana Aleksandrovna Kuznetsova (vene keeles Светлана Александровна Кузнецова; sündis 27. juunil 1985 Peterburis) on Venemaa tennisist, Venemaa teeneline meistersportlane.

Tema isa Aleksandr Kuznetsov oli edukas treener jalgrattaspordis. Tema ema Galina Tsarjova oli trekisõidus 6-kordne maailmameister, kes püstitas enam kui 20 maailmarekordit ning oli Erika Salumäe üks põhilisi konkurente NSV Liidu koondisse. Tema vend Nikolai Kuznetsov võitis 1996. aasta suveolümpiamängudel meeskondlikus jälitussõidus hõbemedali.

Kuznetsova saadeti 13-aastaselt Barcelonasse sealsete paremate elu- ja treeninguvõimaluste pärast. Tänu sellele valdab ta vabalt hispaania keelt.

Kuznetsova on võimsa servi ja eeskäelöögiga. Ta on füüsiliselt tugev ja selles mõttes saab teda võrrelda õdede Williamsitega. Kuznetsova suudab hästi mängida igal väljakukattel.

Kuznetsova alustas ITF-i turniiridel mängimist 2000. aastal.

Karjäär

2002 

Esimest korda jõudis ta WTA turniiri finaali 8. mail 2002 Helsingis ja seal võitis ta tšehhi tennisisti Denisa Chládková 0:6, 6:3, 7:6 (7:2). Sel turniiril võitis ta esimest korda maailma 40 parema hulka kuuluva mängija, alistades veerandfinaalis maailma number 24 Patty Schnyderi, ja tõusis turniirivõiduga esimest korda maailma 100 parima naismängija hulka.

29. septembril võitis ta Indoneesias Bali turniiri finaalis Conchita Martineze 3:6, 7:6 (7:4), 7:5. Ta võitis sel turniiril ka Arantxa Sánchez Vicario. USA lahtistel meistrivõistlustel tennises võitis ta avaringis Anne Kremeri, saavutades esimese võidu maailma 20 parima hulka kuuluva mängija üle, ja jõudis kolmandasse ringi.

Paarismängus jõudis ta sel aastal 6 turniiril finaali, neist 5 esimest korda koos Sánchez Vicarioga, ja võitis 4 finaali. Esimene võit tuli 22. juulil Poolas Sopotis Venemaa paari Jekaterina Sõssojeva – Jevgenia Kulikovskaja üle 6:2, 6:2. Hooaja lõpetas Kuznetsova WTA edetabelis 43. kohal.

2003 

2003. aastal ei jõudnud Kuznetsova üksikmängus kordagi finaali. Wimbledonis jõudis ta küll 4. ringi. Hooaja lõpetas ta 36. kohal.

Paarismängus arenes ta tunduvalt. Tema paariline oli kogu aasta jooksul Martina Navratilová, kellega ta juba 2002. aasta lõpus Austraalias turniiri võitis. 2003. aastal lisandus veel 4 võitu ning USA lahtistel jõudsid nad finaali, kus kaotasid Virginia Ruano Pascualile ja Paola Suárezele 2:6, 2:6.

2004 

2004. aastal tõusis Kuznetsova maailma tenniseeliiti. Ta jõudis neli korda suure slämmi turniiri finaali. Neist üks oli individuaalselt ja selle ta võitis (USA lahtiste meistrivõistluste finaalis mängis ta üle Jelena Dementjeva 6:3, 7:5, kolm korda paaris (alati Jelena Lihhovtsevaga) ja kõik kaotas (alati Pascualile ja Suárezele).

Kuznetsova on esimene venelane, kes võitnud USA lahtised meistrivõistlused tennises, ning üldse kolmas venelane pärast Anastassija Mõskinat ja Maria Šarapovat, kes võitnud suure slämmi turniiri. Poolfinaalis alistas ta Lindsay Davenporti, lõpetades selle 22-mängulise võiduseeria.

Vähem tähtsatel turniiridel lisandus veel 3 võitu ja 4 finaalikaotust üksikmängus ning 2 võitu ja 5 finaalikaotust (kõik Lihhovtsevaga) paarismängus. Dubai turniiril võitis ta maailma number 8 Ai Sugiyama ja see oli Kuznetsova esimene võit maailma esikümnesse kuuluva mängija üle. Ehkki ta kaotas finaalis Mõškinale, tõusis ta selle turniiriga maailma 20 parema sekka. Hooaja lõpus oli ta maailma 5. number.

Ateenas toimunud 2004. aasta suveolümpiamängudel jõudis Kuznetsova veerandfinaali, kus kaotas hilisemale hõbemedalistile Amélie Mauresmole.

2005 

2005. aastal mängis Kuznetsova põhiliselt koos austraallase Alicia Molikiga. Pärast nelja finaalikaotust saavutas Kuznetsova esimese suure slämmi turniiri võidu paariturniiril, alistades koos Molikiga USA paari Lindsay Davenport – Corina Morariu 6:3, 6:4. Finaali jõudis ta koos Mauresmoga ka Wimbledonis, kuid kaotas seal Cara Blackile ja Liezel Huberile 2:6, 1:6.

Individuaalselt lisandus kõigest üks finaalikaotus ja ei ühtegi turniirivõitu, paaristurniiridel võit Key Biscayne'is ja finaalikaotus Dubais (mõlemad koos Molikiga). Hooaja lõpuis oli Kuznetsova WTA edetabelis 18. kohal.

2006 

Kuznetsova jõudis Prantsusmaa lahtistel finaali, kus kaotas Justine Heninile 4:6, 4:6. Üksikmängus võitis ta sel aastal 3 turniiri, sealhulgas Key Biscayne'is ja juba kolmandat korda Balil. Ühes finaalis tuli vastu võtta kaotus: Varssavis kaotas ta finaalis juba kolmandat aastat järjest.

Paaristurniiril jõudis ta finaali kaks korda. Koos Mauresmoga võitis ta Eastbourne'is Navratilová ja Huberi ning koos Nadja Petrovaga ta Dubais kaotas. Hooaja lõpus oli ta WTA edetabelis 4. kohal.

2007 

2007. aastal võitis Kuznetsova ühe turniiri ja kaotas finaalis 5 korda. (Ka võit oli saadud kaotusseisust vastase loobumise tõttu.) USA lahtistel meistrivõistlustel kaotas ta finaalis 1:6, 3:6 Justine Heninile. Dubai turniiril jõudis ta Molikiga finaali, aga kaotas seal – Dubais on ta kaotanud kõik 4 finaali.

Hooaja lõpus oli Kuznetsova tõusnud WTA edetabelis 2. kohale, olles esimest korda kõrgeimal kohal olev venelane.

2008 

2008. aasta suveolümpiamängudel Pekingis kaotas Kuznetsova avaringis Li Nale, kes hiljem võitis ka Kaia Kanepi.

Sel aastal kaotas Kuznetsova kõigis 5 finaalis, kuhu ta jõudis. Hooaja lõpus oli ta WTA 8. mängija ja esikümnest ainus, kes aasta jooksul ühtki turniiri ei võitnud.

2009 

2009. aastal jõudis Kuznetsova finaali viiel turniiril ja võitis neist neli (ühe paarismängus). Prantsusmaa lahtiste finaalis alistas ta Dinara Safina 6:4, 6:2. WTA edetabelis tõusis ta aasta lõpus 3. kohale.

Aastalõpu koht WTA edetabelis

Tunnustus
2004 – Venemaa teeneline meistersportlane

Vaata ka 
Tennis 2004. aasta suveolümpiamängudel
Tennis 2008. aasta suveolümpiamängudel

Viited

Välislingid 
 
 
Koduleht
WTA profiil

Venemaa tennisistid
Sündinud 1985